ddrg/super_eurlex huggingface dataset:
KIRJALLINEN KYSYMYS E-2607/00 esittäjä(t): Concepció Ferrer (PPE-DE) komissiolle. Afrikan virtuaaliyliopisto (AVU).



Virallinen lehti nro 136 E , 08/05/2001 s. 0053 - 0053



KIRJALLINEN KYSYMYS E-2607/00 esittäjä(t): Concepció Ferrer (PPE-DE) komissiolle (1. elokuuta 2000) Aihe: Afrikan virtuaaliyliopisto (AVU) Komissio allekirjoitti äskettäin yhteisrahoitussopimuksen Maailmanpankin ohjelmasta Saharan eteläpuolisille maille informaatioteknologiakoulutuksen kehittämiseksi osana korkeakouluopetusta. Saamiemme tietojen mukaan komission osuus on miljoona euroa, joka vastaa 15 prosenttia hankkeen kokonaiskustannuksista. Ohjelman pilottihankkeesta hyötyi 5000 opiskelijaa 23 yliopistossa 15 maassa. Voiko komissio ilmoittaa, mitkä maat ovat hyötyneet tästä ohjelmasta? Katsooko komissio, että on tarpeen määritellä kansanryhmät, jotka tähän mennessä ovat hyötyneet Afrikan virtuaaliyliopistosta? Poul Nielsonin komission puolesta antama vastaus (22. syyskuuta 2000) Euroopan yhteisön Afrikan virtuaaliyliopistolle (AVU) antaman tuen tarkoituksena on etäopetukseen investoimalla tuoda yliopisto-opetuksen edut kaikkien afrikkalaisten yliopistojen, opettajien ja opiskelijoiden ulottuville. Se ei ole tarkoitettu tietyille maille vaan sellaisille korkeakouluasteen oppilaitoksille, joilla on halua ja edellytyksiä osallistua. Sen jälkeen, kun AVU perustettiin vuonna 1997, sen yhteyteen on perustettu 25 oppimiskeskusta 15:een Afrikan maahan (Etiopia, Ghana, Kenia, Namibia, Etelä-Afrikka, Tansania, Uganda, Zimbabwe, Benin, Burundi, Burkina Faso, Mauritania, Niger, Ruanda ja Senegal). Vuoden 2000 alkuun mennessä ne olivat antaneet yli 2 500 tuntia opetusta, lukukauden mittaisille kursseille oli ilmoittautunut 12 000 henkeä, liikkeenjohdon seminaareihin oli ilmoittautunut 2 500 henkeä ja oppimiskeskuksiin toimitettu 1 000 mikrotietokonetta, joiden ansiosta sähköpostinkäyttäjiä on nyt noin 3 000 ja virtuaalikirjastossa on tarjolla yli 1 000 lehteä. AVUn perustana on tekninen infrastruktuuri, jossa hyödynnetään satelliitteja ja tietokoneteknologiaa. Opiskelijoiden parissa tehdyt tutkimukset tukevat väitettä, jonka mukaan AVUn antama etäopetus parantaa laajojen kansankerrosten oppimismahdollisuuksia, ja sen pitäisi pitkällä aikavälillä näkyä niiden kollektiivisen tietämyksen moninkertaistumisena. Yhteisö aikoo osallistua jatkoinvestointeihin osana Maailmanpankin viisivuotista AVU-liikesuunnitelmaa 20002005. Sen panoksen pitäisi olla määrällisesti merkittävä, jotta AVUn kulttuurisesti sovitetun oppimismenetelmän laatuun voitaisiin vaikuttaa merkittävästi, ja tämä osana alueellista yhteistyötä Afrikassa.
KIRJALLINEN KYSYMYS E-2871/00 esittäjä(t): Camilo Nogueira Román (Verts/ALE) komissiolle. Öljy-yhtiöille mahdollisesti myönnetyt polttoaineiden hintakilpailun rajoitukset Espanjassa.



Virallinen lehti nro 113 E , 18/04/2001 s. 0200 - 0200



KIRJALLINEN KYSYMYS E-2871/00 esittäjä(t): Camilo Nogueira Román (Verts/ALE) komissiolle (14. syyskuuta 2000) Aihe: Öljy-yhtiöille mahdollisesti myönnetyt polttoaineiden hintakilpailun rajoitukset Espanjassa Polttoaineiden hintojen noustua huomattavasti viime toukokuussa energia-asioista vastaava komission jäsen ilmoitti julkisesti olevansa yllättynyt hintojen yhteneväisyydestä Espanjassa ja että komissio tarkkailee asiaa erityisen huolella. Hän näytti vihjaavan, että kyseessä saattaa olla yhteisön kilpailusäännöstön vastainen öljy-yhtiöiden välinen kartelli. Onko komissio määrittänyt kantansa polttoaineiden jakeluyhtiöille mahdollisesti myönnettyihin hintakilpailun rajoituksiin Espanjassa ja 80 prosenttia Espanjan markkinoista hallitsevien Repsolin, Cepsan ja BP:n toimintaan nyt muutamaa kuukautta myöhemmin, kun polttoaineiden hinnat nousevat edelleen? Mario Montin komission puolesta antama vastaus (20. lokakuuta 2000) Komissio toteaa, että Espanjan kilpailuviranomaiset tutkivat parhaillaan polttoaineen jakelualalla sovellettavia sopimuksia ja käytäntöjä, jotka voivat olla ristiriidassa niin yhteisön kuin Espanjankin kilpailulainsäädännön kanssa. Komission ja jäsenvaltioiden kilpailuviranomaisten välisestä yhteistyöstä Euroopan yhteisön perustamissopimuksen 81 ja 82 artiklan (ent. 85 ja 86 artiklan) soveltamisalaan kuuluvien asioiden käsittelyssä annettuun komission tiedonantoo(1) sisältyviä periaatteita soveltaessaan kansalliset kilpailuviranomaiset käsittelevät yleensä sellaisia asioita, joita koskevien oletettujen kilpailunrajoitusten vaikutukset ilmenevät pääasiassa saman valtion alueella. Komissio pyytää kysyjiä tutustumaan lisäksi vastauksiin, jotka on laadittu parlamentin jäsenen Knörr Borràsin kirjalliseen kysymykseen E-1881/00(2) sekä María Sornosa Martínezin ja Luis Berenguer Fusterin kysymykseen E-2149/00(3) ja jotka myös koskivat polttoaineiden hinnankorotuksia Espanjassa. Lopuksi komissio vakuuttaa kysyjälle, että se valvoo jatkossakin yhteisön kilpailu- ja sisämarkkinalakien soveltamista tällä alalla. (1) EYVL C 313, 15.10.1997. (2) EYVL C 72 E, 6.3.2001, s. 140. (3) EYVL C 103 E, 3.4.2001, s. 74.
KIRJALLINEN KYSYMYS E-2866/00 esittäjä(t): Camilo Nogueira Román (Verts/ALE) komissiolle. Kalastussopimus Brasilian kanssa.



Virallinen lehti nro 113 E , 18/04/2001 s. 0199 - 0199



KIRJALLINEN KYSYMYS E-2866/00 esittäjä(t): Camilo Nogueira Román (Verts/ALE) komissiolle (14. syyskuuta 2000) Aihe: Kalastussopimus Brasilian kanssa Osallistuessaan Brysselissä EU:n ja Brasilian sekavaliokunnan kokoukseen Brasilian apulaisulkoministeri Luis Felipe de Seixas ilmoitti, että Brasilia on valmis neuvottelemaan koko tuotantosyklin kattavasta kalastussopimuksesta Euroopan unionin kanssa. Galicialaiset alukset kalastavat jo nyt Brasilian vesillä, sillä heillä on vaikeuksia ylläpitää toimintaansa muualla. Neuvotteleeko komissio Brasilian kanssa tästä sopimuksesta? Onko se valmis tekemään sopimuksen? Franz Fischlerin komission puolesta antama vastaus (10. lokakuuta 2000) Toukokuussa 2000 pidetyssä viimeisimmässä yhteisön ja Brasilian sekakomitean kokouksessa osapuolet keskustelivat kahdenvälisten suhteiden kehitysnäkymistä kalastusalalla. Tässä yhteydessä yhteisö ja Brasilia ilmaisivat olevansa kiinnostuneita kehittämään kahdenvälistä yhteistyötä tällä alalla ja sopivat, että on tarpeen kokoontua teknisesti mahdollisten yhteistyöalojen tunnistamiseksi ja analysoimiseksi. Yhteisön ja Brasilian ensimmäinen tekninen kalastusalaa koskeva kokous on määrä pitää tänä syksynä.
KIRJALLINEN KYSYMYS E-2305/00 esittäjä(t): Carmen Cerdeira Morterero (PSE) komissiolle. Leader+ -ohjelma ja Ceuta.



Virallinen lehti nro 113 E , 18/04/2001 s. 0084 - 0084



KIRJALLINEN KYSYMYS E-2305/00 esittäjä(t): Carmen Cerdeira Morterero (PSE) komissiolle (11. heinäkuuta 2000) Aihe: Leader+ -ohjelma ja Ceuta Kuinka paljon komission arvion mukaan Leader+ -ohjelman varoja myönnetään Espanjaan kuuluvalle Ceutalle seuraavaksi kaudeksi? Franz Fischlerin komission puolesta antama vastaus (7. syyskuuta 2000) Espanja ei ole vielä esitellyt komissiolle Espanjaan liittyviä Leader+ -aloitetta koskevia ehdotuksiaan. Komissio ei toistaiseksi pysty antamaan arvoisalle parlamentinjäsenelle tietoa siitä, aikovatko Espanjan viranomaiset esitellä Leader+ -ohjelman Ceutan alueen osalta.
KIRJALLINEN KYSYMYS E-3760/00 esittäjä(t): Raffaele Costa (PPE-DE) komissiolle. Lainojen perimistoiminnan säätely.



Virallinen lehti nro 136 E , 08/05/2001 s. 0238 - 0238



KIRJALLINEN KYSYMYS E-3760/00 esittäjä(t): Raffaele Costa (PPE-DE) komissiolle (4. joulukuuta 2000) Aihe: Lainojen perimistoiminnan säätely Italiassa lainojen perimistoiminnan harjoittamista säädellään nykyisin yleistä turvallisuutta koskevan säädöksen (TULPS) 115 pykälällä, joka on hyväksytty 18.6.1931 annetulla kuninkaan asetuksella nro 773. Italian sisäministeriö antoi 2.7.1996 ministeriön kiertokirjeen 559/C 22103, jolla perintätoimistojen toiminta rajattiin sen maakunnan alueelle, jossa niille on myönnetty lupa ja jossa niiden pääkonttori sijaitsee. Voisiko komissio ilmoittaa, onko kyseinen rajoitus yhdenmukainen niiden yhteisön sopimusten ja normien kanssa, joiden kautta jäsenvaltiot ovat sitoutuneet olemaan asettamatta esteitä vapaalle palvelujen tarjoamiselle, mistä on konkreettisesti kyse myös lainojen perinnässä kolmannen osapuolen laskuun? Frederik Bolkesteinin komission puolesta antama vastaus (22. joulukuuta 2000) Komissiolla ei ole tietoa kunnianarvoisan jäsenen viittaamista tosiseikoista. Komissio on pyytänyt asianomaiselta jäsenvaltiolta tietoja ja ilmoittaa kunnianarvoisalle jäsenelle näistä tuloksista.
KIRJALLINEN KYSYMYS E-2622/00 esittäjä(t): Ulpu Iivari (PSE) komissiolle. EU:n elintarvikeavun jakelun valvonta.



Virallinen lehti nro 113 E , 18/04/2001 s. 0136 - 0137



KIRJALLINEN KYSYMYS E-2622/00 esittäjä(t): Ulpu Iivari (PSE) komissiolle (1. elokuuta 2000) Aihe: EU:n elintarvikeavun jakelun valvonta Suomessa on julkisuudessa esitetty tietoja, että yhdessä EU:n elintarvikeavun kanssa on jaettu myös muista lähteistä peräisin olleita elintarvikkeita, joiden käyttöpäivämerkinnät ovat vanhentuneita ja jotka siitä syystä ovat olleet syötäväksi kelpaamattomia. Näin on syntynyt käsitys, että EU jakaa vähävaraisille kansalaisilleen pilaantuneita elintarvikkeita. 1. Edellytetäänkö elintarvikeavun jakamista koskevissa säännöksissä ja ohjeissa, että EU:n avun jakajat eivät jaa muista lähteistä saatuja, vanhentuneita elintarvikkeita? 2. Ellei näin ole, mihin toimiin komissio aikoo ryhtyä säännösten ja ohjeiden muuttamiseksi? Franz Fischlerin komission puolesta antama vastaus (9. lokakuuta 2000) Yhteisön lainsäädännössä(1) säädetään interventiovarastoissa olevien, eurooppalaista alkuperää olevien tai niistä valmistettujen tuotteiden jakamisesta. Tähän voi tarvittaessa kuulua myös interventiovarastoista tulevien tuotteiden vaihtaminen muihin vastaaviin tuotteisiin niiden jakamiseksi vähävaraisille henkilöille. Komissio laatii vuosittaiset jakeluohjelmat, jotka jäsenvaltiot panevat täytäntöön. Jäsenvaltiot myös valitsevat ne järjestöt, joiden kautta elintarvikkeet jaetaan vähävaraisille henkilöille. Säädöksissä vahvistetaan toimenpiteille myös aikataulut. Koko jakeluketjun interventiovarastoista hyväntekeväisyysjärjestöille on noudatettava useita määräaikoja siten, että koko jakelu toteutetaan vuosittaisten jakeluohjelmien puitteissa. Komission asetuksen (ETY) N:o 3149/92 9 ja 10 artikloissa säädetään, että jäsenvaltioiden on sovellettava jakeluun erilaisia valvontatoimia. Jäsenvaltioiden on myös toimitettava komissiolle kertomus jokaisen vuosittaisen jakeluohjelman täytäntöönpanosta. Komissio seuraa myös jakeluketjun eri osapuolten tai muiden asianomaisten kentällä tekemiä huomioita. Arvoisan parlamentin jäsenen kysymyksen mukaan vanhentuneita tuotteita ei jaettu osana yhteisön elintarvikejakelua. Niitä jakelivat samat järjestöt, joille Suomen viranomaiset olivat antaneet tehtäväksi myös yhteisön elintarvikeavun jakelun. Komissio on kuitenkin pyytänyt lisätietoja Suomen viranomaisilta, jotka ovat vastuussa vuosittaisten jakeluohjelmien täytäntöönpanosta Suomen alueella. Näiden viranomaisten on myös toimitettava komissiolle kertomus kuluvan vuoden jakeluohjelman täytäntöönpanosta. (1) Neuvoston asetus (ETY) N:o 3730/87, annettu 10 päivänä joulukuuta 1987, yleisistä säännöistä yhteisön vähävaraisimmille henkilöille jaettavaksi tarkoitettujen elintarvikkeiden luovuttamisesta interventiovarastoista tietyille järjestöille, EYVL L 352, 15.12.1987, ja komission asetus (ETY) N:o 3149/92, annettu 29 päivänä lokakuuta 1992, interventiovarastosta tulevien elintarvikkeiden yhteisön kaikkein varattomimpien hyväksi toimittamisen yksityiskohtaisista soveltamissäännöistä, EYVL L 313, 30.10.1992.
KIRJALLINEN KYSYMYS P-3067/00 esittäjä(t): Luciano Caveri (ELDR) komissiolle. Kansainvälinen vuoristojen vuosi.



Virallinen lehti nro 151 E , 22/05/2001 s. 0054 - 0055



KIRJALLINEN KYSYMYS P-3067/00 esittäjä(t): Luciano Caveri (ELDR) komissiolle (22. syyskuuta 2000) Aihe: Kansainvälinen vuoristojen vuosi Yhdistyneet kansakunnat on julistanut vuoden 2002 kansainväliseksi vuoristojen vuodeksi. Myös Alppeja koskeva yleissopimus on edennyt toteuttamisvaiheeseen ja parhaillaan käydään keskustelua vuoristoalueita koskevasta eurooppalaisesta peruskirjasta. Euroopan unionin maissa vuoriston käsitteestä käytävä keskustelu kiihtyy, ja huomion kohteena ovat erityisesti jäsenvaltioiden kansallisten lainsäädäntöjen hyvin erilaiset perusteet, joilla ne luokittelevat vuoristot. Meneillään olevat keskustelut osoittavat, että vuoriston käsitteen puuttumisen lisäksi Euroopan unionista puuttuu myös vuoristoalueita koskeva erityinen eurooppalainen politiikka huolimatta siitä, että kyseiset alueet saattavat jo kuulua nykyisien aluepolitiikan toimenpiteiden piiriin ja että ne saattavat olla oikeutettuja erilaisin perustein myönnettävään rahoitukseen, mikä tehdään varsin selväksi komission Euroopan vuoristoja koskevassa äskettäin ilmestyneessä julkaisussa. Onko komissio suunnitellut aloitteita kansainvälistä vuoristojen vuotta silmällä pitäen? Eikö komissio katso, että on välttämätöntä luoda sopiva strategia Euroopan vuoristoja varten ja ryhtyä, myös vuoden 2006 jälkeistä aikaa silmällä pitäen, erityisiin toimiin, joiden avulla voitaisiin huolehtia myös vuoristoalueiden erityispiirteiden ja taloudellisen kehityksen esille nostamisesta? Michel Barnier'n komission puolesta antama vastaus (25. lokakuuta 2000) Komission tavoitteena on selventää rakennerahastojen tukitoimia. Siksi se haluaa tiedottaa paremmin mahdollisuuksista, joita yhteisön politiikka tarjoaa vuoristoseuduille. Komissio julkaisikin hiljattain esitteen vuoristoalueiden rakennepolitiikasta. Lisäksi komissio aikoo järjestää vuonna 2002 (kansainvälinen vuoristojen vuosi) tiedotusseminaarin tehostaakseen yhteisön politiikan toteutumista vuoristoseuduilla. Ohjelmakaudeksi 20002006 Interreg III -yhteisöaloitteen ohjelmaan B (Valtioiden välinen yhteistyö) sisällytettiin Alppialue. Aloitteesta rahoitetaan yhteistyötoimia koko yhteisön Alppialueella, ja se koskee Itävaltaa ja joitakin Saksan, Ranskan ja Italian alueita. Komissio laatii parhaillaan toista raporttia taloudellisesta ja sosiaalisesta yhteenkuuluvuudesta. Sen tarkoituksena on käynnistää keskustelu tulevasta koheesiopolitiikasta laajentuneessa yhteisössä.
KIRJALLINEN KYSYMYS E-2550/00 esittäjä(t): Isidoro Sánchez García (ELDR) komissiolle. Kanarian saarten maantieteelliseen sijaintiin, työttömyyslukuihin sekä etäisyyteen Madridista liittyvät tilastotiedot.



Virallinen lehti nro 113 E , 18/04/2001 s. 0121 - 0121



KIRJALLINEN KYSYMYS E-2550/00 esittäjä(t): Isidoro Sánchez García (ELDR) komissiolle (28. heinäkuuta 2000) Aihe: Kanarian saarten maantieteelliseen sijaintiin, työttömyyslukuihin sekä etäisyyteen Madridista liittyvät tilastotiedot Komission pääsihteeristö kuvaa komission internet-sivuilla yleisesti yhteisön äärialueita (Ranskan merentakaiset departementit, Espanjalle kuuluvat Kanarian saaret sekä Portugalille kuuluvat Azorit ja Madeira). Kyseisillä sivuilla annetaan EU:n äärialueita koskevia tilastotietoja. Kysymyksen esittäjää kiinnostavat etenkin tietyt Kanarian saariin liittyvät tiedot. Hän panee erityisesti merkille saarten maantieteellisen sijoittamisen Marokon rannikolle sekä sen, että sivuilla ei viitata saarten työttömyystilanteeseen eikä myöskään etäisyyteen Madridista. Olisiko komissio valmis korjaamaan tarvittaessa Kanarian saariin liittyviä tilastotietoja mitä tulee saarten tarkkaan maantieteelliseen sijaintiin, työttömyyslukuihin sekä etäisyyteen Madridista? Romano Prodin komission puolesta antama vastaus (13. lokakuuta 2000) Internet-osoitteessa europa.eu.int on ranskaksi, espanjaksi, portugaliksi ja englanniksi tietoa työttömyysasteesta ja Kanariansaarten pääkaupunkien etäisyydestä Madridiin. On totta, että Kanariansaarten sijainti Atlantin valtamerellä on espanjankielisessä versiossa ilmaistu väärin. Vastedes käytetään ilmaisua Océano Atlántico (cerca de las costas de Marruecos), joka vastaa paremmin ranskankielisen tekstin ja muiden kieliversioiden ilmaisua Océan Atlantique (au large du Maroc).
KIRJALLINEN KYSYMYS E-3356/00 esittäjä(t): Luciano Caveri (ELDR) komissiolle. Ranskan naudansuolen käytölle asettama kielto.



Virallinen lehti nro 136 E , 08/05/2001 s. 0225 - 0226



KIRJALLINEN KYSYMYS E-3356/00 esittäjä(t): Luciano Caveri (ELDR) komissiolle (27. lokakuuta 2000) Aihe: Ranskan naudansuolen käytölle asettama kielto Viime tunteina julkistettiin tieto, jonka mukaan Ranskan viranomaiset ovat hullun lehmän taudin torjumiseksi päättäneet kieltää naudansuolen käytön elintarvikkeissa. Päätöksellä on kiistatta vaikutuksia luonnonsuolta käyttävään elintarviketeollisuuteen. Missään muussa Euroopan unionin jäsenvaltiossa ei nähtävästi ole tehty vastaavanlaisia päätöksiä. Voisiko komissio ilmoittaa ne tieteelliset syyt, joiden perusteella rajoittaviin toimenpiteisiin on ryhdytty, ja selvittää mitä seurauksia niistä aiheutuu tuotteiden tuonnille Ranskaan ja viennille Ranskasta? Eikö komissio katso, että hullun lehmän tauti ja kuluttajien suojeleminen vaativat yhdenmukaisia toimenpiteitä Euroopassa tai jopa koko maailmassa? David Byrnen komission puolesta antama vastaus (24. marraskuuta 2000) Ranskan viranomaiset ovat hiljattain päättäneet kieltää kaikenikäisten nautaeläinten suoliston käytön elintarvikkeissa ja rehuissa. Suolisto on poistettava teurastamoissa ja hävitettävä BSE-riskimateriaalin hävittämiselle määritellyllä tavalla. Ranskan toimenpiteet menevät pitemmälle kuin tätä alaa koskeva yhteisön lainsäädäntö. Tarttuvien spongiformisten enkefalopatioiden vuoksi riskin aiheuttavan aineksen käyttöä koskevassa komission päätöksessä 2000/418/EY(1) säädetään, että osa yli 12 kuukauden ikäisten nautaeläinten suolistosta (sykkyräsuoli) on poistettava ja tuhottava kaikissa jäsenvaltioissa. Yhdistyneessä kuningaskunnassa ja Portugalissa on poistettava ja tuhottava yli 6 kuukauden ikäisten nautaeläinten koko suolisto. Ranskan viranomaisten päätös perustui Ranskan elintarvikeviraston (AFSSA) lausuntoon, jonka mukaan BSE voi tarttua kaikenikäisten nautaeläinten kaikkien suoliston osien kautta. Lausunto on toimitettu tarkasteltavaksi tieteelliseen ohjauskomiteaan, joka antaa komissiolle neuvoja BSE:hen liittyvissä kysymyksissä. Komissio on kehottanut kaikkia jäsenvaltioita ilmoittamaan hyväksymistään BSE:hen liittyvistä kansallisista toimenpiteistä. Nämä toimenpiteet arvioidaan tieteellisesti, ja komissio antaa arvioiden perusteella jäsenvaltioille suosituksia, joiden tarkoituksena on luoda alalle yhtenäiset yhteisön puitteet. Komissio pyrkii yhtenäisiin elintarviketurvallisuutta koskeviin sääntöihin yhteisössä ja mahdollisuuksien mukaan koko maailmassa. Tässä yhteydessä on kuitenkin otettava huomioon BSE-riskien erot eri alueilla. (1) EYVL L 158, 30.6.2000.
KIRJALLINEN KYSYMYS E-3400/00 esittäjä(t): Luciano Caveri (ELDR) komissiolle. Euroopan komission julkaisema CD-ROM.



Virallinen lehti nro 151 E , 22/05/2001 s. 0157 - 0158



KIRJALLINEN KYSYMYS E-3400/00 esittäjä(t): Luciano Caveri (ELDR) komissiolle (7. marraskuuta 2000) Aihe: Euroopan komission julkaisema CD-ROM Euroopan yhteisöjen virallisten julkaisujen toimiston levittämässä ja Euroopan komission koulutuksen ja kulttuurin pääosaston julkaisuyksikön julkaisemassa CD-ROMissa Tervetuloa Eurooppaan Eurooppaa ja Euroopan unionia käsittelevä nuorison opas jäsenvaltioiden vähemmistökieliä esitellään toisistaan poikkeavalla tavalla. Eron voi huomata jo Espanjan ja Italian esittelyissä, kun napsautetaan kohdista Jos haluat tietää lisää ja Kuuntele kieltä mldr: - Espanja: Virallinen kieli on kastilian kieli, jota useimmiten kutsutaan vain espanjaksi. Eräillä alueilla virallisia kieliä ovat myös katalonian, baskin ja galician kielet. - Italia: Puhumme italiaa ja pääkaupunkimme on Rooma. Miksei CD-ROM ota huomioon Italian monia kieliä kuten Valle d'Aostan alueella puhuttua ranskaa ja Etelä-Tirolissa puhuttua saksaa? Viviane Redingin komission puolesta antama vastaus (7. joulukuuta 2000) Komissio on julkaissut CD-ROMin Tervetuloa Eurooppaan tiedottaakseen nuorille eurooppalaisille heitä kiinnostavista unionin asioista. Kyseisessä CD-ROMissa annetaan yleistietoa Euroopan unionin jäsenvaltioista, jotta nuoret voisivat tutustua näihin valtioihin. Esittelyssä kerrotaan ensinnäkin jokaisessa jäsenvaltiossa puhuttavasta virallisesta kielestä tai kielistä, jotka on useimmiten määritetty kunkin valtion perustuslaissa. Espanjan perustuslain 3 pykälässä vahvistetaan Espanjan viralliset kielet, ja näihin kuuluvat myös itsehallintoalueiden kielet. Italian valtion virallinen kieli on italia. Italian kielellistä monimuotoisuutta kuvataan kyseisen CD-ROMin väestöä käsittelevässä osassa.
KIRJALLINEN KYSYMYS E-2233/00 esittäjä(t): Elisa Damião (PSE) komissiolle. Etelä-Afrikan ja Euroopan unionin välinen sopimus.



Virallinen lehti nro 136 E , 08/05/2001 s. 0014 - 0014



KIRJALLINEN KYSYMYS E-2233/00 esittäjä(t): Elisa Damião (PSE) komissiolle (5. heinäkuuta 2000) Aihe: Etelä-Afrikan ja Euroopan unionin välinen sopimus Portugalilaisten viejien mukaan Etelä-Afrikan ja Euroopan unionin välisestä sopimuksesta huolimatta kyseisen sopimuksen 2 artiklan vastainen ja portugalilaista teollisuutta haittaava polkumyynti jatkuu. Mihin toimiin komissio on ryhtynyt vilpillisen kilpailun ja portugalilaiselle teollisuudelle aiheutuneiden haittojen torjumiseksi? Pascal Lamyn komission puolesta antama vastaus (18. syyskuuta 2000) Vaikka Etelä-Afrikalla on edelleen oikeus toteuttaa polkumyynnillä tapahtuvan tuonnin vastaisia kaupan suojatoimenpiteitä, komissio on erittäin huolestunut siitä, että Etelä-Afrikka käyttää erittäin laajasti polkumyynnin vastaista välinettä. Siitä on tullut yksi useimmin polkumyyntitoimenpiteitä käyttävistä maista maailmassa, mistä syystä yhteisön vienti kärsii yhä useammin kyseisistä polkumyyntitulleista. Komissio on toistuvasti ilmaissut Etelä-Afrikan viranomaisille huolestuneisuutensa ja epäilynsä tiettyjen Etelä-Afrikan toteuttamien polkumyyntitutkimusten yhdenmukaisuudesta asiaa koskevien Maailman kauppajärjestön (WTO) sääntöjen kanssa. Etelä-Afrikka ei ole vielä antanut vastaustaan komission vastalauseisiin. Portugalin osalta on voimassa yksi polkumyyntitoimenpide eli akryylirohtimen tuontiin sovellettavat lopulliset polkumyyntitullit. Komissio on tutkinut tätä tapausta tietyiltä osin varmistuakseen siitä, liittyykö asiaan riittävästi sellaisia seikkoja, jotka mahdollistavat sen saattamisen WTO:n ratkaistavaksi, jos komissio pitää kyseistä toimintamallia asianmukaisena. Ensin on ratkaistava useita poliittisia ja asiasisältöä koskevia kysymyksiä ennen kuin lopullinen päätös voidaan tehdä. Komissio ymmärtää hyvin, että on kulunut huomattava aika siitä, kun kyseiset tullit on otettu käyttöön, mutta se toivoo arvoisan parlamentin jäsenen puolestaan ymmärtävän, että näiden kysymysten monimutkaisuuden vuoksi laaja keskustelu ja harkinta on tarpeen. Komissio on ollut asiassa yhteydessä asianomaiseen portugalilaiseen viejään, jota luonnollisestikin pidetään ajan tasalla arvioinnin tuloksista, heti kun se on saatu päätökseen. Etelä-Afrikan kanssa tehdyn kauppaa, kehitystä ja yhteistyötä koskevan sopimuksen osalta on syytä huomauttaa, että sen 2 artikla koskee sopimuksen olennaisia osia (demokratiaa, ihmisoikeuksia ja oikeusvaltioperiaatetta), joihin Etelä-Afrikan toteuttamilla toimenpiteillä ei suoranaisesti näytä olevan vaikutusta. Itse asiassa kyseisen sopimuksen 23 artiklan 1 kohdassa todetaan selkeästi, että sopimus ei estä millään tavalla sitä, että jompikumpi osapuoli ottaa käyttöön polkumyyntitoimenpiteitä WTO-velvoitteita noudattaen.